2 polisiemanne doodgeskiet, van dienswapens beroofArgieffoto ter illustrasie ’n Sersant en konstabel van die Suid-Afrikaanse Polisiediens (SAPD) is Sondag in die vroeë oggendure in Kraaifontein, Kaapstad, doodgeskiet en van hul diensvuurwapens beroof. Kol. Andrè Traut, woordvoerder van die polisie, sê die polisiebeamptes was omstreeks 01:25 in die Bloekombos-omgewing besig met ŉ patrollie toe hul diensmotor in ŉ oënskynlike hinderlaag onder skoot gekom het. Albei polisiebeamptes is op die toneel dood en van hul amptelike diensvuurwapens beroof. Die polisie is intussen op die spoor van die verdagtes. Genl.maj. Thembisile Patekile, waarnemende provinsiale polisiehoof, het ŉ 72-uur-aksieplan in werking gestel om die skuldiges vas te strek. Die Valke is ook intussen aangestel om die omstandighede rondom die moorde te ondersoek. Die polisie doen ’n beroep op die publiek om enige inligting rakende die voorval by die misdaadstopnommer by 08600 10111 aan te meld.